IZJAVA ZA JAVNOST

**Ljubljana, 22. januarja 2018 - Javni poziv predsedniku Vlade RS k razrešitvi ministra za kulturo Antona Peršaka**

Združenje radiodifuznih medijev pri Gospodarski zbornici Slovenije – Medijski zbornici je na letnem zboru članstva v sredo, 17. januarja 2018, soglasno sprejelo sklep za javni poziv predsedniku Vlade RS dr. Miru Cerarju, da razreši ministra za kulturo Antona Peršaka.

Slovenski mediji ugotavljamo, da je minister strokovno nekompetenten za pripravo medijske zakonodaje, ki bo slovenskim medijem omogočila obstoj, sprejeta pa bo v sodelovanju z deležniki, kot je to običaj v demokratičnih družbah.

V dveh ključnih dokumentih – Strategiji razvoja medijev in Nacionalnem programu za kulturo, z izjemo javnega zavoda RTV, mediji sploh niso omenjeni.

Postopki priprave in sprejemanja dokumentov na Ministrstvu za kulturo potekajo brez predhodnega posvetovanja z zainteresirano javnostjo in stroko. Poleg tega je minister Anton Peršak s svojim odnosom do stroke in medijev v vseh dosedanjih javnih razpravah pokazal popolno ignoranco ter elementarno nepoznavanje vloge medijev v demokratični družbi.

Mediji zato pozivamo predsednika vlade dr. Mira Cerarja, da po razrešitvi ministra nemudoma pristopi k urgentni pripravi najnujnejših popravkov zakonodaje, ki naj nastanejo v dialogu z izdajatelji medijev, novinarji in s stroko in ne z njihovim ignoriranjem ali sprenevedanjem. Slovenija potrebuje medijsko zakonodajo, ki bo upoštevala vlogo medijev in novinarjev v demokratični družbi, kot enega ključnih nosilcev javnega nadzora nad oblastjo.

Razrešitev ministra Antona Peršaka zahtevamo, ker je nesprejemljivo, da ministrstvo, pristojno za medije, vodi oseba, ki medijev ne razume in jih tudi ne želi razumeti ter v dveh letih za medije ni naredila praktično ničesar. Minister Anton Peršak je s svojo neaktivnostjo naredil slovenskim medijem dolgoročno nepopravljivo škodo.

Rajko Djordjevič, l.r. Irma Butina, l.r.

predsednik direktorica